text: Explosió de fe mística en el centre d'una catedral de Dalí | Fundació Gala - Salvador Dalí
  Explosió de fe mística en el centre d'una catedral de Dalí
  Obra destacada Explosió de fe mística en el centre d'una catedral
  Explosió de fe mística en el centre d'una catedral de Dalí
  Situada sota la cúpula, Sense títol. La basílica de Sant Pere. Explosió de fe mística en el centre d'una catedral és una de les obres més amagades i desconegudes del Teatre-Museu Dalí. Dalí la presenta, a l'entorn del 1974, quan el museu obre per primera vegada les portes al públic, però la va tenir al taller de Portlligat durant pràcticament quinze anys.
  Forma part de la instal·lació del Crist twistejat creada per Dalí i col·locada d'una manera que no es pot esguardar directament, sinó només a través d'un mirall. A la tela, de grans dimensions, hi veiem la imatge de la basílica de Sant Pere del Vaticà, on s'alça la figura nebulosa d'una verge, que coincideix amb la figura central de L'ascensió de santa Cecília. Aquesta obra és un exemple més de com Dalí reinterpreta el mateix subjecte en les seves obres al llarg del temps, en aquest cas, basant-se en Santa Caterina d'Alexandria de Rafael. Així, es conserva el dibuix amb llapis del rostre de santa Caterina sobre una làmina plàstica, realitzat amb l'ajuda d'una quadrícula a partir de la mateixa imatge impresa en un llibre de Rafael.
  El marge inferior central de la tela, on s'observa una processó, està inacabat. Probablement, l'artista agafa aquesta comunió cerimoniosa, que inclou un retrat de Gala, de les revistes il·lustrades que publicaven fotografies de misses celebrades a Sant Pere del Vaticà.
  Es tracta d'una composició harmoniosa i equilibrada, amb una perspectiva aèria de gran profunditat subratllada per la llum de la nau central de la basílica, i amb els colors bàsics de la figura -vermell, blau, verd i groc- que remeten els de la santa Cecília i els de la santa Caterina de Rafael. Per damunt de tot, destaca l'explosió de llum central blanca i groga, el punt que ens atrau l'atenció a través del mirall amagat rere l'altar, sota la cúpula del Teatre-Museu.